Boer 'te siek' vir aanklag oor molestering | Netwerk24
5 'kapers' vas ná drawwer in Brackenfell van selfoon beroof is
Die polisie in Kaapstad het vyf mans in Brackenfell in hegtenis geneem wat in 'n gekaapte motor gery het kort nadat hulle na bewering 'n vrou wat gaan draf het, van haar selfoon beroof het.
Seun (7) doodgeskiet terwyl hy slaap, nog 3 gewond
Die polisie in Gauteng wou Sondag nie die identiteit van 'n sewejarige seun wat in die vroeë oggendure in sy huis in Soweto doodgeskiet is, bekend maak nie.
Gewapende rower skiet winkeleienaar dood
Die polisie in die Vrystaat is op soek na twee verdagtes ná 'n rooftog in Fouriesburg waarin 'n winkeleienaar van Fouriesburg en 'n rower noodlottig gewond is.
Spelers omgekrap oor ongelyke kwarantyn voor Aus-Ope
Die Australiese Ope sal voortgaan ten spyte daarvan dat spelers woedend is omdat hulle twee weke in streng kwarantyn in Melbourne moet deurbring weens positiewe Covid-19-gevalle op hul vlugte.
Deur Julian Jansen 26 Januarie 2020 00:02
Pierre-Jeanne Gerber: "Ek het gevries en als probeer uitblok." Foto: Edrea du Toit
Die oud-ANC-politikus Pierre-Jeanne Gerber (57) het dié week in sy huis naby Wellington in die Wes-Kaap vertel van sy teleurstelling omdat die NVG 'n bejaarde man van Worcester nie vervolg nie.
Hy praat moeilik oor daardie nag in 1974 in die pastorie in Indwe in die destydse Transkei. Sy pa was die NG predikant.
Die fyner besonderhede van wat gebeur het, sou hy net in 'n hof wil vertel, sê hy. Vir nou is dit net te swaar.
Daardie dag het sy tante, haar dogter en 'n 28-jarige boer in 'n blougroen Datsun 1200 uit Worcester by die huis opgedaag. Die boer het seisoenwerkers kom kontrakteer.
Daar was nie genoeg slaapplek vir almal nie. In die hoek van sy ma se naaldwerkkamer was 'n enkelbed en sy pa het voorgestel dat hy en die boer dit deel.
Dit was die langste nag in my lewe. Ek kon nie vlug nie, want dit sou die hele huishouding omdop.
"Goddank my vader het nie gesê dat my boetie, toe ses jaar oud, die bed met die man moes deel nie." Gerber was toe 12.
"Ek moes teen die muurkant van die bed slaap en die boer aan die voorkant. Die man het ongebad en vuil gaan slaap en het nog geruik na die langpad se sweet met sy lang armhare en growwe hande.
"Dit was die langste nag in my lewe. Die kerk oorkant die pastorie se kerkhorlosie het elke kwartier ten minste vier keer geslaan en boonop elke uur die tyd ge-ghong. Ek kon nie vlug nie, want dit sou die hele huishouding omdop. Ek het gevries en als probeer uitblok."
Die volgende oggend vroeg het hy by die onderkant van die bed uitgeseil en "desperaat" gaan stort.
"Ek kon my vader nie die oggend soengroet soos altyd voordat ek skool toe gestap het nie, in fact, vir baie jare het ek dit en enige fisiese aanraking aan 'n man vermy. Ek is die oggend skool toe en ek het alles daarna uit my kop gesit.
"My lewe was nooit weer dieselfde nie. Ek het dit so ver weggesteek en het eers jare daarna dit vir enkele mense vertel."
Hy het oor die jare gewonder of die boer nog leef. "Een aand, so 'n paar jaar gelede, het ek saam met my gesin die nuus op TV gekyk en toe verwys hulle na die Frankel-uitspraak. Ek het opgespring met 'n gebalde vuis in die lug. My kinders het nie geweet hoekom nie en ek het hulle ook nie vertel nie. Dit was vir my 'n ongelooflike emosionele ervaring, en ek het 'n vlammetjie sien flikker."
In die Frankel-uitspraak het die hooggeregshof beslis vermeende seksoortreders mag wel aangekla word oor dade van meer as 20 jaar tevore.
Gerber het stil-stil navraag oor die boer gedoen en nog 'n vermeende slagoffer gevind. Die man het 'n verklaring afgelê wat Gerber later aan die polisie en die tugkomitee (wat die NG-gemeente Worcester-Noord later sou instel) sou gee. Rapport het dit onder oë gehad.
Gerber het in Oktober 2018 'n klag van seksuele aanranding teen die afgetrede boer ingedien.
Lede van die polisie se eenheid vir gesinsgeweld, kinderbeskerming en seksuele misdrywe is na sy huis in Worcester. Die polisie het aan Gerber gesê die boer het bevestig hy het destyds by die pastorie oornag, maar gaan sy swygreg uitoefen.
Die direkteur van openbare vervolging in Makhanda het Gerber enkele maande later ingelig dat hulle die man nie kan vervolg nie omdat hy om mediese redes nie so ver kan reis nie.
'n Platgeslane Gerber het toe aan die kantoor van die nasionale direkteur van openbare vervolging (NDOV) geskryf.
Adv. Sibongile Mzinyathi, waarnemende adjunk-direkteur van openbare vervolging, het in 'n brief aan Gerber gesê die staat kan baie moeilik genoegsame en afdoende bewyse voorlê om 'n suksesvolle vervolging te bewerkstellig. Gerber is 'n enkelgetuie. Ook "is dit duidelik uit die verslag van ('n dokter) dat die beskuldigde fisies nie in staat is om lang afstande, soos na In­dwe, te reis nie en kan hy nie sy daaglikse dialise misloop nie".
Gerber sê: "Ek was platgeslaan en vind die DOV se redes totaal onaanvaarbaar en bisar, aangesien hierdie insidente nie in die openbaar en gedurende die dag geskied nie."
Hy sê lede van die tugkomitee van die NG gemeente Worcester-Noord het ná besoeke aan die man aan Gerber gesê die man wil 'n "versoeningsgesprek" met hom hê.
"Ek stel nie belang daarin nie, tensy dit op skrif is. Ek voel daar is dalk nog slagoffers vir wie hý dalk vergifnis moet vra."
Toe Rapport die afgetrede boer skakel, het 'n vrou geantwoord. Toe sy hoor waaroor die oproep gaan, het sy lank stilgebly en toe die telefoon neergesit. Verdere oproepe en WhatsApp-boodskappe is nie beantwoord nie.
Ds. Charl Stander, aktuaris van die Wes-Kaapland-sinode, sê die kerkraad van die NG gemeente Worcester-Noord het 'n klag ontvang en toe 'n tugliggaam aangewys. "Dit is 'n vertroulike proses en word volgens kerklike riglyne hanteer."